SAD demontirale najveću nuklearnu bombu
Zaostavština iz doba Hladnog rata bila je teška četiri i po tone i velika kao kombi vozilo
Nedaleko od grada Amarila, u Teksasu, juče je obeležen kraj jedne ere, kada su tehničari demontirali najstariju i najveću američku nuklearnu bombu B53. Funkcioneri kažu da je iz središta bombe uklonjeno 136 kilograma razornog uranijumskog eksploziva. Ta zaostavština iz doba Hladnog rata, uvedena u upotrebu 1962. godine, bila je teška četiri i po tone i velika kao kombi vozilo. Vojni eksperti kažu da je njena veličina trebalo da nadoknadi nedostatak preciznosti. Bomba je bila nekoliko stotina puta snažnija od one koja je 1945. godine bačena na Hirošimu. Demontirana bomba bila je poslednja tog tipa. Nuklearne bombe B53 građene su u jeku zategnutosti između Sjedinjenih Država i bivšeg Sovjetskog saveza, ali su zastarele zbog okončanja Hladnog rata, bolje tehnologije i sporazuma o kontroli naoružanja. Američki funkcioneri odbijaju da kažu koliko je bombi tog tipa bilo sagrađeno pre nego što su 1997. godine povučene iz redovnog naoružanja. Jučerašnja ceremonija demontiranja bombe bila je deo cilja predsednika Obame da se smanji broj i uloga nuklearnog naoružanja u američkom arsenalu.